SKRIFTLIG FORESPØRGSEL E-2302/02

af Erik Meijer (GUE/NGL) til Kommissionen

(25. juli 2002)

Om: Fortsat udledning af skibsaffald og lastrester i havet som følge af ringe kontrol og utilstrækkelig forfølgelse af gerningsmændene

1. Kan Kommissionen huske, at den i sit svar på min forespørgsel E-2246/01(1) har givet udtryk for forventning om, at direktiv 2000/59/EF(2) fra 2002 vil bevirke en stærk stigning i mængderne af skibsaffald, der indleveres til europæiske havnemodtagelsesfaciliteter og til en stærk nedgang i antallet af ulovlige udledninger i havet?

2. Hvilken indflydelse på anvendelsen af dette direktiv har den kendsgerning, at kun få af forårsagerne til udledninger kan gribes på fersk gerning, fordi disse udledninger ofte finder sted om natten og det pågældende skib, i det øjeblik en olieplet bliver synlig, for længst har fjernet sig herfra, hvad bl.a. har bevirket, at det for den nederlandske del af kontinentalsoklen i Nordsøen kun fem gange i løbet af de sidste fire år har kunnet konstateres, hvem der har forårsaget en sådan plet?

3. Er det navnlig skibe fra Rusland og andre ikke-EU-lande, hvis kaptajner ikke vil indlevere deres affald, fordi de fortsat betragter udledning og dumpning i havet som en indlysende, billig og uskadelig sædvaneret?

4. Kan Kommissionen bekræfte, at kun 400 af de 50 000 søgående skibe, der hvert år lægger til i en nederlandsk havn, kontrolleres af den nederlandske kystvagt, og at heraf 7 har fået pålagt bøder, selv om 400 til 500 skibe i den nederlandske del af kontinentalsoklen udleder olie, dumper reb, net, skind, plastik, batterier og endda sommetider apparater som kopieringsmaskiner, hvorved ikke alene havbunden og kysterne forurenes, men også plastik og giftige stoffer slipper ud i fugles og fisks fødekæder?

5. Kan De tillige bekræfte, at Nederlandene i mindre grad end andre EU-lande kontrollerer dumpning af skibsaffald og lastrester i havet og desuden i mindre grad forfølger gerningsmændene, både fordi udenlandske kaptajner ifølge gældende national lovgivning ikke kan straffes for ukorrekt udfyldning af oliejournalen, og fordi kun én retsbetjent tager sig af disse overtrædelser? Hvad er årsagen til denne forskel i forhold til andre medlemsstater, og hvordan kan dette afhjælpes?

6. Hvilke supplerende foranstaltninger til kontrol, lovgivning og domme i de forskellige medlemsstater anser De for at være nødvendige for at forbedre indsamlingen af skibsaffald, således at de tidligere tilstræbte resultater reelt også opnås?

(1) EFT C 93 E af 18.4.2002, s. 86.

(2) EFT L 332 af 28.12.2000, s. 81.

Svar afgivet på Kommissionens vegne af Loyola de Palacio

(18. september 2002)

Kommissionen deler det ærede medlems betænkeligheder vedrørende forurening forårsaget af skibe i Fællesskabets vande. Kommissionen mener, at der er behov for foranstaltninger ud over de internationale foranstaltninger for at standse udledning af olie og andre stoffer til søs. Den stillede derfor i 1998 forslag

om et direktiv om modtagefaciliteter i havne til driftsaffald og lastrester fra skibe(1). Direktivet, som blev vedtaget af Parlamentet og Rådet i november 2000(2), skal gennemføres af medlemsstaterne senest 28. december 2002.

Som forklaret i svar til det ærede medlems skriftlige spørgsmål E-2246/01, sikrer dette direktiv, at der foreligger tilstrækkelige modtagefaciliteter til affald i alle Fællesskabets havne og indfører forpligtelse for skibene til at aflevere deres affald på land. Direktivet indfører også forpligtelse for skibe til før ankomst at meddele havnen den mængde affald, det medfører. Sammen med havnebaserede stikprøver og passende sanktioner forbedrer dette i høj grad muligheden for at kontrollere overholdelse af de internationale bestemmelser. Da direktivet dog endnu ikke er blevet gennemført i national lov af medlemsstaterne, råder Kommissionen ikke på nuværende tidspunkt over konkrete tal vedrørende det antal inspektioner, der udføres af specifikke medlemsstater i denne henseende eller om nationaliteten af de skibe, der foretager udledninger.

Ud over direktiv 2000/59/EF er der blevet indført en række supplerende foranstaltninger for at nedskære ulovlige udledninger fra skibe:

- Direktivet om oprettelse af et trafikovervågnings- og trafikinformationssystem for skibe(3), kræver, at medlemsstaterne skal udveksle oplysninger om skibe, når der er bevis for eller formodet bevis for forsætlig udledning af olie, og at de skal udføre enhver hensigtsmæssig inspektion ombord på sådanne skibe, når de anløber en fællesskabshavn.

- Kommissionen har også i førnævnte direktiv om trafikovervågning inkluderet en forpligtelse for skibe til at give oplysninger om observerede oliepletter og for myndighederne om at skride ind i hensigtsmæssigt omfang. Kommissionen er for øjeblikket også ved at undersøge andre måder til at oprette et system til at overvåge olieudslip, herunder at spore olie på grundlag af overvågning og sporing.

- Oprettelse af Det Europæiske Agentur for Sikkerhed til Søs kommer til at spille en vigtig rolle i denne henseende, navnlig hvad angår en harmoniseret gennemførelse af fællesskabsret og indsamling og forvaltning af data vedrørende forurening hidrørende fra skibe.

- Endelig kommer Europa-Parlamentets og Rådets beslutning 2850/2000/EF af 20. december 2000 om fastsættelse af EF-rammebestemmelser for samarbejde i tilfælde af utilsigtet eller forsætlig havforurening(4), til at forbedre informationsudveksling om effektiviteten af forfølgelsessystemerne i de forskellige medlemsstater. Den vil også muliggøre udvikling af fælles initiativer, f.eks. workshops eller uddannelseskurser for at forbedre teknikkerne for at identificere fartøjer, der overtræder loven. Dette skaber synergier på fællesskabsniveau og skulle i sidste ende muliggøre indførelse af afskrækkende sanktioner mod de parter, der har ansvaret for sådanne retsstridige handlinger.

Kommissionen er endvidere ved at færdiggøre en meddelelse til Parlamentet og Rådet Frem mod en strategi til at beskytte og bevare havmiljøet (planlagt i henhold til det 6. Miljøhandlingsprogram). Der vil i denne forbindelse blive fremsat forslag og der vil blive truffet foranstaltninger, der sigter på udfasning af skibes ulovlige udledninger.

(1) EFT C 271 af 31.8.1998.

(2) Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe.

(3) Europa-Parlamentet og Rådets direktiv 2002/59/EF af 27. juni 2002 om oprettelse af et trafikovervågnings- og trafikinformationssystem for skibe og ophævelse af Rådets direktiv 93/75/EØF, EFT L 208 af 5.8.2002.

(4) EFT L 332 af 28.12.2000.